Diari Oficial de la Generalitat Valenciana


Sumari del DOGV 2403, del 09-12-1994 (1994/833254)

RESOLUCIÓ de 29 de novembre de 1994, de la Secretaria General de la Conselleria d'Administració Pública per la qual es disposa la publicació del conveni de col.laboració entre el Ministeri de Cultura i la Conselleria de Cultura per a l'assessorament tècnic de l'Institut de Conservació i Restauració de Béns Culturals en matèria de Patrimoni Històric Espanyol.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2403

Data del DOGV
:   09-12-1994

Secció del DOGV
:   ALTRES DISPOSICIONS

Número del document
:   1994/833254


Data del document
:   29-11-1994

Organisme emissor
:   Conselleria de Cultura

Tipus de document
:   Resolució

RESOLUCIó de 29 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni de col.laboració entre el Ministeri de Cultura i la Conselleria de Cultura per a l'assessorament tècnic de l'Institut de Conservació i Restauració de Béns Culturals en matèria de Patrimoni Històric Espanyol. Subscrit, després de la tramitació reglamentària, entre el Ministeri de Cultura i la Conselleria de Cultura, el dia 26 de maig de 1994, un conveni de col.laboració per a l'assessorament tècnic de l'Institut de Conservació i Restauració de Béns Culturals en matèria de Patrimoni Històric Espanyol, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0627/94, i que figura com a annex d'aquesta Resolució.  
València, 29 de novembre de 1994.- El secretari general de la Conselleria d'Administració Pública.  
Madrid, el 26 de maig de 1994  
Reunides  
D'una part, la Sra. Carmen Alborch Bataller, ministra de Cultura; i de l'altra, la Sra. Pilar Pedraza Martínez, consellera de Cultura de la Comunitat Valenciana, que actuen en exercici de les competències que en matèria de cultura tenen atribuïdes, la primera part, per l'article 149.2 de la Constitució espanyola i, la segona, per l'Estatut d'Autonomía.  
Manifesten  
1. Que són una preocupació i un objectiu comú de les parts la programació i l'execució, en l'àmbit de les competències pròpies, de les actuacions necessàries per a la conservació i restauració dels béns que integren el patrimoni històric espanyol.  
2. Que aquestes actuacions exigeixen la intervenció de personal altament especialitzat i disposar de laboratoris i mitjans tecnològics adequats per a garantir l'aplicació del tractament idoni a la distinta naturalesa i estat de conservació dels béns culturals.  
3. Que la riquesa del patrimoni històric espanyol i l'elevat nombre d'actuacions que han de realitzar-se per a conservar-lo i restaurar-lo excedeixen les possibilitats d'intervenció, a curt i mitjà termini, no sols de la comunitat autònoma sino també de l'Institut de Conservació i Restauració de Béns Culturals (d'ara endavant Institut). Així mateix, reconeixen que l'Institut ha d'atendre les sol.licituds d'altres titulars de béns integrants del patrimoni històric.  
4. Que aquesta comunitat autònoma coneix que en aquesta mateixa data s'estan signant convenis idèntics amb altres comunitats autònomes, per la qual cosa és necessari, per a l'òptima utilització dels serveis de l'Institut acordar plans conjunts d'actuació en què es prevegen les necessitats prioritàries de les comunitats autónomes signants en relació amb les possibilitats reals d'assessorament tècnic de l'Institut.  
Per tot això,  
Acorden  
Primer  
1. El Ministeri de Cultura ofereix l'assessorament tècnic de l'Institut per a aquelles actuacions de conservació i restauració de béns integrants del patrimoni històric espanyol que, havent de fer-les la comunitat autònoma, estiguen compreses en els plans d'actuació conjunta a què es refereix aquest conveni.  
2. L'assessorament comprén els serveis següents:   
- Supervisió de projectes de restauració de béns mobles i immobles.  
- Redacció de projectes de restauració de qualsevol bé, i fins i tot la direcció dels treballs proposats.  
- Instal.lació i supervisió de laboratoris científics i tallers de restauració.  
- Control de condicions ambientals i projectes d'il.luminació d'exposicions temporals i plans museogràfics.  
- Assessorament en tècniques i treballs mitjançant informes.  
- Anàlisis de laboratori: radiografia, reflectografia, fluorescència dispersiva de RX, cromatografia de gasos, espectroscòpia d'IR i altres.  
- Fotogrametria.  
- Intercanvi de publicacions.  
- Consulta i reproducció dels arxius fotogràfics planimètrics i documentals, especialment Fototeca Moreno i Ruiz Vernacci.  
- Estada de professionals en pràctiques.  
- Participació de tècnics en cursos i seminaris.  
- Assessorament per a la creació d'infraestructures anàlogues a les de l'Institut en l'àmbit de competències de les comunitats autònomes.  
- Altres serveis similars que l'Institut puga oferir en el futur.  
Segon  
Els plans d'actuació conjunta tindran el contingut següent:  
a) Indentificació dels béns mobles i immobles de cada comunitat autònoma que s'hi incloguen.  
b) Determinació de l'assessorament que per a la conservació o restauració prestarà l'Institut i del termini d'execució de cada treball d'assessorament.  
c) Els plans de cooperació tècnica, formació de personal especialitzat, investigació, etc.  
d) Altres serveis compresos en el punt primer, 2, que no estiguen vinculats a les actuacions dels apartats anteriors d'aquest punt i siguen sol.licitats per les comunitats autònomes.  
e) Prioritats d'actuació.  
f) Compromisos que adquiresca cada comunitat autònoma per a l'execució del pla.  
g) Duració del pla.  
Tercer  
Per a l'elaboració dels plans es tindran en compte, entre d'altres, els criteris següents:  
a) La prioritat dels béns d'interés cultural o declaració similar de les comunitats autònomes.  
b) L'estat de conservació del bé cultural a l'efecte de valorar-ne una possible pèrdua o deterioració.  
c) La possibilitat d'establir línies d'actuacions aplicables a béns de similar naturalesa i estat de conservació, que, pertanyents a distintes comunitats autònomes, permeten optimar els recursos de l'Institut a través d'un tractament conjunt.  
Quart  
1. Els plans seran aprovats per una remissió integrada pels membres següents:   
President: el director general de Belles Arts i Arxius.  
Vocals:  
- Els directors generals corresponents de cada comunitat autònoma.  
 - Els sots-directors generals de l'Institut.  
Secretari: actuarà com a secretari, amb veu però sense vot, un funcionari de la Direcció General de Belles Arts i Arxius.  
A més, podran establir a les sessions, amb veu però sense vot, fins a dos tècnics designats pel director general de Belles Arts i Arxius per cadascun dels representants de les comunitats autònomes.  
2. La comissió es reunirà una vegada al semestre i sempre que la convoque el president per pròpia iniciativa o a proposta d'un terç dels membres de la comissió.  
3. Podrà constituirse en una segona convocatòria amb l'assistència d'un terç dels membres.  
4. El seu funcionament, pel que fa a tot el que no s'ha previst anteriorment, s'ajustarà al que disposa els articles 22 a 27 de la Llei 30/1992, de 26 de novembre.  
Cinquè  
1. Els treballs d'assessorament o tractament inclosos en els plans seran realitzats per l'Institut a càrrec de les seues dotacions pressupostàries per a cada exercici.  
2. Les possibles incidències de les dotacions pressupostàries anuals de l'Institut en l'execució dels plans seran comunicades a la comissió en la primera reunió que faça després d'aprovats els pressupostos generals de l'Estat, a l'efecte que aquesta, si escau, procedesca a la revisió de les actuacions pendents.  
Sisè  
Els convenis en vigor que el Ministeri de Cultura hagués subscrit amb les comunitats autònomes seran revisats per a incorporar-los, en allò que siga procedent, al primer pla d'actuació conjunta que aprove la comissió.  
Setè  
Aquest conveni té una duració indefinida, sense perjudici que el Ministeri de Cultura hi puga interposar una denúncia, que haurà de ser comunicada per escrit sis mesos abans que siga efectiva. La denúncia de la comunitat autònoma no afectarà la vigència dels convenis idèntics a aquest a què fa referència en la manifestació quarta.  
La ministra de Cultura: Carmen Alborch Bataller.  
La consellera de Cultura de la Comunitat Valenciana: Pilar Pedraza Martínez.